Rooi Oktober is toe 'n Bruinvis – praag.co.za
Die afgelope drie dae al gons dit oor 'n beweerde Russiese duikboot wat glo 'n noodsein uitgestuur het in Sweedse waters, kompleet soos in 'n nuwe Rooi Oktober-fiksie.
Die Telegraph in Brittanje het probeer om die gerugte as feite aan te bied deur verdere spekulasie oor 'n komende "kernoorlog" wat kan uitbreek, in die jongste kwalik bedekte anti-Russiese koors.
In Oktober 1981 het 'n Russiese duikboot in die buurt van Karlskrona, nie ver van 'n belangrike vlootbasis nie gestrand, wat 'n diplomatieke voorval veroorsaak het.
Maar die geheimsinnige duikboot waarna al drie dae gesoek word in Sweedse waters is moontlik die Nederlandse duikboot, Zr. Ms. Bruinvis, volgens Ria Novosti.
Die Ministerie van Verdediging in Den Haag het bevestig dat die Nederlandse duikboot wél in die betrokke gebied is.
"Ten einde die spanning in die Oossee te verminder en nie langer geld te vermors van die Sweedse belastingbetalers nie [met die soektogte], beveel ons aan dat die Nederlandse marine om opheldering gevra word," het 'n bron binne die Ministerie van Verdediging in Moskou gesê.
Vrydag het die Sweedse koerant die Aftonbladet ook berig dat die geheimsinnige duikboot een van die Nederlandse vloot sou wees.
Volgens die Ministerie van Verdediging in Den Haag is die Zr. Ms. Bruinvis sedert 11 Oktober uit op 'n oefening in die gebied, saam met ander Nederlandse vlootvaartuie en dié van die Sweedse vloot.
Die Sweedse vloot soek al sedert Vrydag met helikopters en oorlogskepe na "buitelandse onderwateraktiwiteit" nadat 'n noodoproep in Russies gerig was aan 'n basis in Kaliningrad, het die Svenska Dagbladet berig. Meer as 200 troepe neem aan die operasie deel.
Maar 'n woordvoerder van die Sweedse vloot wou nie bevestig of ontken dat daar na 'n Russiese duikboot gesoek word in die eilandgebied van die kus van Stockholm nie.
Die Kremlin het die spekulasie met afwysing begroet. "Daar was geen enkele buitengewone situasie gewees nie, laat staan nog ​​'n noodgeval, waarby Russiese militêre vaartuie betrokke was."
Skrywer praagGepubliseer op 20 Oktober 2014 20 Oktober 2014 Kategorieë Internasionale nuus, NuusSleutelwoord Bruinvis, duikboot, Rooi Oktober, Rusland, Sweedse vloot